Þorgils Jónsson skrifar 13. ágúst 2013 07:00 Hagfræðingurinn Gylfi Magnússon segir fátt standast í stóryrtum pistli á viðskiptavef CNN í gær . Þar er því meðal annars gert skóna að annað hrun hér á landi geti haft alvarleg áhrif á evrópskt efnahagslíf . „ Mér finnst þetta vera nánast hrein steypa , “ segir Gylfi Magnússon , hagfræðingur og fyrrverandi efnahags - og viðskiptaráðherra , um grein eina sem birtist á viðskiptavef CNN í gær . Hann segir skrif sem þessi kalla á skýrari skilaboð um stöðuna hér á landi . Í greininni sem skrifuð er af Cyrus Sanati , sem er pistlahöfundur fyrir marga virtustu viðskiptafjölmiðla Bandaríkjanna er Íslandi líkt við tifandi tímasprengju sem gæti haft mikil áhrif á efnahagslíf í Evrópu . Sanati segir að þrátt fyrir að margt gefi til kynna að íslenskt efnahagslíf sé að styrkjast , hafi fátt eitt unnist í stærri málum , til dæmis varðandi gjaldeyrishöftin . Einblínt hafi verið á að seinka sársaukanum frekar en að lækna sjúkdóminn og það eigi sér nokkra hliðstæðu víða á meginlandi Evrópu . Gylfi segir að margt í greininni byggi á röngum forsendum . Höfundur fari til dæmis rangt með flestar hagtölur sem hann vísar í . „ Svo gerir hann engan greinarmun á gömlu bönkunum og þeim nýju og virðist ekki vita hvernig í þessu liggur , “ segir Gylfi . Sanati segir stöðu íslensku bankana viðkvæma og kallar þá „ Zombie “ - bankaGylfi segir að slíkt eigi ekki einu sinni við um gömlu bankana . „ Þeir eru bara fyrirtæki sem verið er að vinda ofan af og á að leggja niður , og nýju bankarnir eru ekki í nokkrum skilningi Zombie-bankar . Þannig að mér fannst þetta vera stórfurðuleg grein og með því skrítnara sem birt hefur verið um Ísland á svo virtum vefmiðli nýlega . “ Gylfi segir aðspurður að lítið sé hægt að gera við skrifum sem þessum . „ Kannski segir þetta okkur að það þurfi að koma skýrari skilaboðum um stöðu Íslands á framfæri við umheiminn svo að svona rugl birtist ekki hvað eftir annað . “ Gylfi segir að á vettvangi hagfræðinnar séu fáir að velta Íslandi mikið fyrir sér , en þeir sem hafi kynnt sér stöðuna séu þeirrar skoðunar að Ísland hafi náð þokkalegum árangri og sé á réttri leið í endurreisn sinni . Hvað varðar möguleg áhrif á efnahagslíf Evrópu ef annað hrun dynur yfir Ísland segir Gylfi að Sanati dragi ályktanir á röngum forsendum . „ Það verður stórtjón hjá þeim sem lánuðu gömlu bönkunum og þeir munu fá minna en helming til baka af því . Það eru hins vegar ekki nýjar fréttir og ég get því ekki séð að það muni hafa nokkur sérstök áhrif á stöðu mála í Evrópu á einn eða annan veg . “ Ekki bein tengsl við EvrópuKatrín Ólafsdóttir , lektor við viðskiptafræðideild Háskólans í Reykjavík , segir að í grein Sanatis sé dregin upp frekar dökk mynd af ástandinu hér á landi . Hvað varðar möguleg áhrif annars hruns á Íslandi á efnahagslíf Evrópu telur Katrín að sú hætta sé ofmetin . „ Ég sé ekki að það séu bein tengsl þarna á milli , því að við erum svo lítill hluti af heildinni . Það gæti haft óbein smitáhrif á væntingar en beinu áhrifin held ég að verði afskaplega lítil og spurning hvort þetta muni hafa nokkur hræðsluáhrif út fyrir Ísland . “